CELEX: 62014TN0316
Language: el
Date: 2014-05-01 00:00:00
Title: Υπόθεση T-316/14: Προσφυγή της 1ης Μαΐου 2014 — PKK κατά Συμβουλίου

28.7.2014   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 245/22
            
         Προσφυγή της 1ης Μαΐου 2014 — PKK κατά Συμβουλίου
   (Υπόθεση T-316/14)
   2014/C 245/30
   Γλώσσα διαδικασίας: η αγγλική
   
      Διάδικοι
   
   
      Προσφεύγον: Kurdistan Workers’ Party (PKK) (εκπρόσωποι: A. van Eik, T. Buruma και M. Wijngaarden, δικηγόροι)
   
      Καθού: Συμβούλιο της Ευρωπαϊκής Ένωσης
   
      Αιτήματα του προσφεύγοντος
   
   Το προσφεύγον ζητεί από το Γενικό Δικαστήριο:
   
               —
            
            
               να ακυρώσει τον εκτελεστικό κανονισμό (ΕΕ) 125/2014 (1) του Συμβουλίου κατά το μέρος που αφορά το PKK (επίσης γνωστό ως KADEK ή ως Kongra-GEL)·
            
         
               —
            
            
               να κηρύξει τον κανονισμό (ΕΚ) 2580/2001 (2) του Συμβουλίου ανεφάρμοστο επί του PKK (επίσης γνωστού ως KADEK ή ως Kongra-GEL)·
            
         
               —
            
            
               επικουρικώς, να αναγνωρίσει ότι δικαιολογείται μέτρο ηπιότερο από τη διατήρηση της εγγραφής στον κατάλογο·
            
         
               —
            
            
               να καταδικάσει το καθού στα δικαστικά έξοδα.
            
         
      Λόγοι και κύρια επιχειρήματα
   
   Προς στήριξη της προσφυγής, το προσφεύγον προβάλλει οκτώ λόγους.
   
               1.
            
            
               Με τον πρώτο λόγο προβάλλεται ότι ο εκτελεστικός κανονισμός (ΕΕ) 125/2014 του Συμβουλίου είναι άκυρος όσον αφορά το PKK και/ή ότι ο κανονισμός (ΕΟΚ) 2580/2001 του Συμβουλίου δεν είναι εφαρμοστέος λόγω του ότι δεν τηρήθηκε το δίκαιο των ενόπλων συρράξεων.
            
         
               2.
            
            
               Με τον δεύτερο λόγο προβάλλεται ότι ο εκτελεστικός κανονισμός (ΕΕ) 125/2014 του Συμβουλίου είναι άκυρος όσον αφορά το PKK, επειδή το PKK δεν μπορεί να χαρακτηριστεί ως «τρομοκρατική οργάνωση» κατά την έννοια του άρθρου 1, παράγραφος 3, της κοινής θέσεως 2001/931/ΚΕΠΠΑ (3) του Συμβουλίου.
            
         
               3.
            
            
               Με τον τρίτο λόγο προβάλλεται ότι ο εκτελεστικός κανονισμός (ΕΕ) 125/2014 του Συμβουλίου είναι άκυρος όσον αφορά το PKK, επειδή δεν έχει εκδοθεί απόφαση αρμοδίας αρχής, όπως απαιτείται από το άρθρο 1, παράγραφος 4, της κοινής θέσεως 2001/931/ΚΕΠΠΑ του Συμβουλίου.
            
         
               4.
            
            
               Με τον τέταρτο λόγο προβάλλεται ότι ο εκτελεστικός κανονισμός (ΕΕ) 125/2014 του Συμβουλίου είναι άκυρος όσον αφορά το PKK, επειδή η απόφαση στηρίζεται εν μέρει σε πληροφορίες που ελήφθησαν μέσω βασανιστηρίων ή κακομεταχειρίσεως, οπότε δεν έγιναν σεβαστά τα θεμελιώδη δικαιώματα, δεν τηρήθηκαν οι αρχές και δεν προήχθη η εφαρμογή τους σύμφωνα με το άρθρο 51 του Χάρτη των Θεμελιωδών Δικαιωμάτων.
            
         
               5.
            
            
               Με τον πέμπτο λόγο προβάλλεται ότι ο εκτελεστικός κανονισμός (ΕΕ) 125/2014 του Συμβουλίου είναι άκυρος όσον αφορά το PKK, επειδή το Συμβούλιο δεν προέβη σε προσήκουσα επανεξέταση, όπως απαιτείται από το άρθρο 1, παράγραφος 6, της κοινής θέσεως 2001/931/ΚΕΠΠΑ του Συμβουλίου.
            
         
               6.
            
            
               Με τον έκτο λόγο προβάλλεται ότι ο εκτελεστικός κανονισμός (ΕΕ) 125/2014 του Συμβουλίου είναι άκυρος όσον αφορά το PKK, επειδή δεν στοιχεί με τις επιταγές της αναλογικότητας και της επικουρικότητας.
            
         
               7.
            
            
               Με τον έβδομο λόγο προβάλλεται ότι ο εκτελεστικός κανονισμός (ΕΕ) 125/2014 του Συμβουλίου είναι άκυρος όσον αφορά το PKK, επειδή δεν τηρήθηκε η κατά το άρθρο 296 ΣΛΕΕ υποχρέωση αιτιολογήσεως.
            
         
               8.
            
            
               Με τον όγδοο λόγο προβάλλεται ότι ο εκτελεστικός κανονισμός (ΕΕ) 125/2014 του Συμβουλίου είναι άκυρος όσον αφορά το PKK, επειδή προσβάλλει το δικαίωμα άμυνας του PKK και το δικαίωμά του αποτελεσματικής δικαστικής προστασίας.
            
         
      (1)  Εκτελεστικός κανονισμός (ΕΕ) 125/2014 του Συμβουλίου, της 10ης Φεβρουαρίου 2014, σχετικά με την εφαρμογή του άρθρου 2, παράγραφος 3, του κανονισμού (ΕΚ) 2580/2001, για τη λήψη ειδικών περιοριστικών μέτρων κατά ορισμένων προσώπων και οντοτήτων με σκοπό την καταπολέμηση της τρομοκρατίας και για την κατάργηση του εκτελεστικού κανονισμού (ΕΕ) 714/2013.
   
      (2)  Κανονισμός (ΕΚ) 2580/2001 του Συμβουλίου, της 27ης Δεκεμβρίου 2001, για τη λήψη ειδικών περιοριστικών μέτρων κατά ορισμένων προσώπων και οντοτήτων με σκοπό την καταπολέμηση της τρομοκρατίας.
   
      (3)  Κοινή θέση 2001/931/ΚΕΠΠΑ του Συμβουλίου, της 27ης Δεκεμβρίου 2001, για τη λήψη ειδικών μέτρων με σκοπό την καταπολέμηση της τρομοκρατίας.